Rácz Gergő már az együttes megalakulása előtt írt dalokat és azokat elküldte a BMG-nek. A számok megtetszettek a kiadónak, mert ők is egy fiúcsapatban gondolkodtak. Környei Attila menedzser néhány hét múlva felhívta, és bemutatták Rakoncai Viktornak, aki kettőjük mellé elhívta Imrét és Alexet, így 1997 elején megalakult a V.I.P. Majd beneveztek az Eurovíziós Dalfesztivál magyarországi válogatójába, amit megnyertek. Így 1997. május 3-án ők képviselték hazánkat a dublini döntőn, ahol 39 ponttal a 12. helyet érték el a Miért kell, hogy elmenj? című dallal. 1997-ben megjelent első albumuk V.I.P címmel. Négy nagylemez után 2001 márciusában jelentették be, hogy feloszlanak és kiadták válogatás lemezüket "Best of" címmel. 2001. április 13-án egy koncerttel búcsúztak rajongóiktól a Kortárs Építészeti Központ (KÉK)-ben. Az együttes feloszlása után a tagok szólókarrierbe kezdtek.